The Squid and the Whale

The Squid and the Whale (televisioesityksessä Tursas ja valas) on vuonna 2005 ensi-iltansa saanut draamakomediaelokuva, jonka on ohjannut ja käsikirjoittanut Noah Baumbach. Elokuva on saanut useita palkintoja, muun muassa parhaasta draamaelokuvan ohjauksesta ja parhaasta käsikirjoituksesta Sundance-elokuvafestivaaleilla. Elokuva oli myös ehdolla parhaasta käsikirjoituksesta vuoden 2006 Oscar-gaalassa.

Toisistaan vieraantuneesta Berkmanin pariskunnasta ja heidän kahdesta teinipojastaan kertova elokuva perustuu osin Noah Baumbachin omakohtaisiin kokemuksiin. Hän palasi samoihin teemoihin vuoden 2017 elokuvassa Meyerowitzin perheen tarinat (uudistettu painos).

Juoni
Vuonna 1986 ylimielinen ja kahdesti eronnut kirjailijanalku Bernard Berkman asuu Brooklynin Park Slopessa kolmannen vaimonsa Joanin ja heidän kahden poikansa, 16-vuotiaan Waltin ja 12-vuotiaan Frankin, kanssa. Bernardin ura on vaarassa, kun hän kamppailee löytääkseen itselleen kirjallisuusagentin. Samaan aikaan Joan on alkanut julkaista omia tekstejään saaden laajaa tunnustusta, mikä luo jännitteitä pariskunnan välille.

Eräänä päivänä Bernard ja Joan kertovat pojilleen, että he eroavat ja Bernard muuttaa pois. Vanhemmat sopivat aluksi yhteishuoltajuudesta, mutta eron jälkeen heidän suhteensa muuttuu entistä riitaisammaksi. Joan alkaa tapailla Frankin tennisopettajaa Ivania, kun taas Bernard aloittaa epäsoveliaan suhteen oppilaansa Lilin kanssa ja antaa tämän jopa muuttaa luokseen. Vanhempien välinen konflikti heijastuu pian myös veljeksiin; Frank asettuu Joanin puolelle, kun taas Walt, joka idolisoi Bernardia, syyttää äitiään perheen hajoamisesta, erityisesti saatuaan tietää tämän lukuisista uskottomuussuhteista.

Molemmat pojat yrittävät salaa selviytyä avioeron aiheuttamasta stressistä. Frank alkaa masturboida pakonomaisesti koulussa, juoda olutta ja matkia Ivanin käytöstä. Walt, joka tuntee vetoa Liliin, torjuu tyttöystävänsä, koska tämä haluaa parisuhteelta sitoutumista.

Walt esittää koulun kykyjenetsintäkilpailussa Pink Floydin ”Hey You” -kappaleen väittäen sitä omaksi sävellyksekseen ja voittaa ensimmäisen palkinnon. Kun selviää, että hän on plagioinut kappaleen, koulun johto järjestää tapaamisen vanhempien kanssa, ja kaikki osapuolet sopivat, että pojan on aloitettava terapiakäynnit.

Waltin ensimmäisessä terapiatapaamisessa häntä pyydetään jakamaan positiivinen muisto. Walt muistelee lapsuuttaan, jolloin äiti vei hänet American Museum of Natural History -museoon. Nuori Walt pelkäsi museon jättiläiskalmari- ja kaskelottidioraamaa ja peitti silmänsä käsillään ohittaessaan sen. Kotona äiti kuvaili dioraamaa hänelle, ja äidin ääni auttoi poikaa pelon käsittelyssä. Puhuessaan Walt tajuaa vähitellen, että hänen äitinsä on aina ollut läsnä hänelle, kun taas isä ei ole.

Bernard ja Joan riitelevät kiivaasti, minkä jälkeen Bernard ryntää ulos kadulle etsimään karkuun päässyttä perheen kissaa ja luhistuu katuun. Paikalle kutsutaan ensihoitajat, ja Walt lähtee hänen mukaansa ambulanssilla. Sairaalassa Bernard vaatii edelleen Waltin jakamatonta huomiota ja anelee tätä jäämään luokseen loppupäiväksi. Walt kuitenkin kieltäytyy, ryntää museoon ja löytää jättiläiskalmarin ja valaan dioraaman, pystyen nyt katsomaan sitä pelkäämättä.

 Rooleissa 

 Lähteet 

Luokka:Yhdysvaltalaiset draamakomediaelokuvat
Luokka:Vuoden 2005 yhdysvaltalaiset elokuvat
Luokka:Elokuvat koulusta ja koulutuksesta